Villy Søvndal (SF), 1998-04-16:
Jeg skal sige tak til ministeren for besvarelsen.
Sådan som jeg noterede det, synes jeg, at hovedvægten i ministerens tale lå på det bagudrettede - det, der var sket - og det er selvfølgelig også forståeligt, for det rækker jo frem til, hvad der skal ske.
Men når jeg til gengæld lyttede efter ministerens bud på besvarelsen af forespørgslen, som spørger efter, hvad der skal ske, og hvor besparelserne skal findes, så synes jeg, at ministerens tale var meget tynd, og at der var meget lidt konkret indhold, som gik på, at vi skulle fortsætte med de nuværende strukturer og de internationale opgaver.
Og det er måske i virkeligheden dér, muligheden ligger.
Jeg synes, at det er lidt underligt, for det er klart, at når jeg læser et regeringsgrundlag, så antager jeg, at man har overvejet nogle ting, inden man skriver det.
Der må have været nogle overvejelser.
Det kan ikke passe, at det bare er sådan noget, som man lige er kommet til at skrive, fordi man skulle have regeringsgrundlaget til at fylde noget.
Der må have været nogle overvejelser om, hvad meningen var med de sætninger, som både jeg og forsvarsministeren refererede.
Det forekommer altså lidt underligt, at vi nu står i Folketinget og slås fuldstændig uden åben bane - fuldstændig uden åben bane!
Jeg vil også godt appellere til De Radikale.
Det kan i virkeligheden være, at det er dér, inspirationen kom fra.
Der må dog være tænkt tanker.
Det kan ikke passe, at man bare har skrevet sådan ud
i det grønne.
Jeg synes ellers, at det ville være oplagt at komme med nogle konkrete bud, også hvis man henter inspiration fra regeringen selv.
Da statsministeren afrundede det sociale topmøde i København i maj 1995, sluttede han af med følgende ord: Nu er tidspunktet kommet til at flytte midlerne fra militær til social, til økonomisk og til miljømæssig udvikling.
Jeg synes altid, der er grund til at citere statsmænd, når de siger noget klogt, og jeg synes faktisk, at statsministeren her sagde noget klogt, nemlig at ophøret af den kolde krig - fjendens fravær - må betyde, at vi i stedet for at bekæmpe imaginære fjender i højere grad skal bekæmpe det, der er årsag til, at krige blusser op, til at ufred opstår, nemlig nød og sult rundt omkring.
Og derfor troede jeg, at det var oplagt, at det f.eks. var sådan nogle steder, regeringen havde hentet sin inspiration.
Kigger man videre ud i verden, så kan man vel enstemmigt blandt alle sikkerhedspolitiske debattører konkludere, at Danmark befinder sig i den mest gunstige sikkerhedspolitiske situation nogen sinde: Fjenden er væk.
Det betyder ikke, at verden er fredelig - det skal jeg vende tilbage til - men truslen mod dansk territorium er væk.
Det tror jeg i øvrigt også bliver Forsvarskommissionens konklusion.
Jeg vil gætte på, at man konkluderer, at der i de næste ganske mange år ikke kan etableres nogen fjende mod dansk territorium.
Skal den situation ikke udnyttes i Danmark på samme måde, som den er udnyttet i vore nabolande?
Lande som Tyskland, Holland, Belgien har skåret dramatisk ned på deres forsvar som konsekvens af den ny sikkerhedspolitiske situation.
Det har Danmark ikke.
Jeg vil godt sige til forsvarsministeren, at det ikke er til diskussion, om vi skal deltage i de internationale opgaver.
SF har stemt for den internationale brigade, SF har stemt for indsatsen i Bosnien, og SF vil i øvrigt støtte indsatsen i Vestsahara, hvor vi skal sende soldater hen.
Det er ikke dér, vi skilles.
Jeg vil bare nævne nogle få ting: Hvad er hjemmeværnets funktion i den nuværende sikkerhedspolitiske situation?
Er der nogen, der vil byde på det her i salen?
Hvad er hensigten med at bevæge sig ud i kæmpestore dyre militære indkøb: ubåde, nye kampfly eller et moderniseret HAWK-system?
Giver det virkelig mening, efter at den kolde krig er ophørt?
Det er efter vores opfattelse absurd, for vi står netop nu med muligheden for at virkeliggøre et langt bredere sikkerhedspolitisk begreb, end vi har haft muligheden for før.
Det betyder en sikkerhedspolitik, hvor vægten ikke alene ligger på det militære område, men flyttes til i stigende grad at være den civile del.
Jeg skal derfor runde af med at komme med følgende: Forslag til vedtagelse
»Folketinget tilslutter sig regeringsgrundlagets bemærkninger
om forsvarets fremtidige opgaver
: »Men Danmark må også følge med tiden i vores nationale forsvar.
Vi lever ikke længere i den kolde krigs skygge, men på tærsklen til det 21. århundrede med en ny og helt anderledes sikkerhedspolitisk situation, hvor kravene til dansk forsvars størrelse og indretning er ændret fundamentalt.
Regeringens holdning er, at dansk forsvar skal svare til nuets og fremtidens behov, ikke til fortidens.
Det er på den baggrund regeringens forventning, at der vil kunne gennemføres besparelser på forsvaret.
« Folketinget pålægger regeringen at komme med konkrete forslag til udmøntning af besparelserne, der forelægges Folketinget, når Forsvarskommissionens betænkning er færdig.«